डीके शिवकुमार बोले,  'कानूनी और राजनीतिक रूप से बनूंगा विजेता'  
13 सितंबर तक ED की रिमांड पर हैं शिवकुमार
 3 सितंबर को हुए थे गिरफ्तार 
मनी लॉन्ड्रिंग का है आरोप
मनी लॉन्ड्रिंग के आरोप में प्रवर्तन निदेशालय द्वारा गिरफ्तार कांग्रेस नेता और पूर्व मंत्री डीके शिवकुमार ने सरकार पर बदले की राजनीति के तहत उन्हें निशाना बनाने का आरोप लगाया है. शिवकुमार ने विश्वास जताया कि आने वाले समय में वह कानूनी एवं राजनीतिक रूप से विजेता बनेंगे.  शिवकुमार के आधिकारिक ट्विटर हैंडल पर पोस्ट की गई एक टिप्पणी के मुताबिक उन्होंने कहा, ‘‘ मैं उन नेताओं, समर्थकों, शुभचिंतकों और मित्रों का धन्यवाद करना चाहता हूं जिन्होंने मेरे समर्थन में कल बेंगलुरू में विशाल विरोध प्रदर्शन का आयोजन किया है.'' उन्होंने कहा, ‘‘मैं आग्रह करता हूं कि प्रदर्शन को शांतिपूर्ण रखिए और नागरिकों को कोई असुविधा नहीं हो. कृपया सुनिश्चित करिए कि सार्वजनिक संपत्ति को कोई नुकसान नहीं हो.'' 
शिवकुमार ने कहा, ‘‘ मैं फिर से दोहराना चाहता हूं कि मैंने कुछ गलत नहीं किया है और प्रतिशोध की राजनीति का निशाना बना हूं. आप लोगों के सहयोग और आशीर्वाद और न्यायपालिका एवं ईश्वर में विश्वास से मुझे इसका पूरा यकीन है कि मैं कानूनी और राजनीतिक रूप से जीत हासिल करूंगा.'' 
गौरतलब है कि कांग्रेस नेता एवं कर्नाटक के पूर्व कैबिनेट मंत्री शिवकुमार को ईडी ने गत तीन सितंबर को गिरफ्तार किया था और वह एजेंसी की हिरासत में हैं. केंद्रीय एजेंसी ने पिछले साल सितंबर में शिवकुमार और नयी दिल्ली स्थित कर्नाटक भवन के कर्मचारी हनुमंतैया तथा अन्य के खिलाफ मनी लॉन्ड्रिंग का मामला दर्ज किया था. शिवकुमार 2016 में विमुद्रीकरण (नोटबंदी) के बाद से आयकर विभाग और ईडी की रडार पर हैं. उनके नई दिल्ली स्थित फ्लैट पर दो अगस्त 2017 को आयकर विभाग की तलाशी के दौरान 8.59 करोड़ रुपये की बेहिसाब नकदी जब्त की गई थी.